十一月二十日德音
作者：孔平仲
朝代：宋

paragraphs: 敕書夜半至，主者不能發。
星辰稍低回，萬里收落月。
平明宣帝詞，軫慮極慘怛。
所憂在愆陽，雨澤嗟久竭。
周王望雲漢，湯后訟女謁。
又聞泰一馭，已駐黄金闕。
所至爲福祥，行當掃災孽。
因茲肆大眚，洗滌如海闊。
上刑脫窀穸，輕繫弛縲紲。
生還今可期，向者或長訣。
讙呼滿行道，感泣有白髮。
苟非皇恩深，安得汝輩活。
千城聚和氣，散作連天雪。